《凤凰台上忆吹箫 落红怨》
清代·程颂万

绮梦欺鹃，芳心忏蝶，夜来无数残红。恨纻衣频剪，小院人空。

燕子归来相唁，香魂断、嫁与东风。愁无据、狸奴未省，暗蹴鞋弓。

匆匆。昨宵私饯，乍撇了红楼，恩淡愁浓。祝明年再见，私语哝哝。

阑角夕阳痕腻，青苔褥、暖衬蒙茸。恹恹思、蓦禁风刬，卷上郎骢。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。